तीन महीनों से जेल में कैद था, पुलिस 4 करोड़ खर्च कर जेल साफ कराएगी
Man 'eaten alive' by bed bugs in Atlanta jail - family अमेरिका के अटलांटा में खटमल और कीड़े एक आदमी को जिंदा खा गए। 35 साल का लाशॉन थोम्पसन नाम का  व्यक्ति काफी समय से जेल में बंद था।
अमेरिका के अटलांटा में खटमल और कीड़े एक जिंदा आदमी को खा गए। वह काफी समय से जेल में बंद था। उनके परिवार का आरोप है कि जेल की जिस सेल में उसे रखा गया वह किसी भी तरह से रहने लायक नहीं थी। परिवार इस पूरे मामले की जांच कराने की मांग कर रहा है।
न्यूयॉर्क पोस्ट की रिपोर्ट के मुताबिक 35 साल के लाशॉन थॉम्पसन को मारपीट के आरोप में जून 2022 में गिरफ्तार कर जेल में रखा गया था। दिमागी तौर पर उसकी हालत ठीक नहीं थी।
परिवार का आरोप- खटमलों ने थॉम्पसन के शरीर को खा लिया था
गिरफ्तारी के बाद थॉम्पसन को फुल्टोन काउंटी जेल भेज दिया गया था। जहां उसे मानसिक रूप से बीमारों वाले विंग में रखा गया। यहां शिफ्ट किए जाने के तीन महीने बाद 13 सितंबर 2022 को वह अपनी सेल में मरा हुआ मिला। थॉम्पसन के परिवार का आरोप है कि जब वह अपनी सेल में बेहोश मिला तो डिटेंशन ऑफिसर ने उसे सीपीआर नहीं दिया। वो उसे देख कर बहुत डर गई थी।
परिवार के अटॉर्नी माइकल डी हार्पर ने कहा थॉम्पसन के साथ इतना बुरा व्यवहार नहीं होना चाहिए था। उन्होंने फुल्टोन जेल की गंदगी को उनकी मौत की वजह बताया है। मेडिकल एक्जामिनर ऑफिस की रिपोर्ट में खुलासा हुआ है कि थॉम्पसन के शरीर पर कोई चोट का निशान नहीं था बल्कि उनके शरीर को खटमलों और दूसरे कीड़ों ने खाया हुआ था।
4 करोड़ रुपए खर्च कर होगी जेल की सफाई
एक न्यूज चैनल को फुल्टोन काउंटी के शेरिफ ने बताया कि इस मौत के मामले में जांच कमेटी बनाई गई है। साथ ही जेल में साफ-सफाई को लेकर अब ध्यान दिया जाएगा। इसके लिए प्रशासन ने 5 लाख डॉलर यानी 4 करोड़ रुपए खर्च करने की प्लानिंग की है।
यूनिवर्सिटी ऑफ केंटुकी के प्रोफेसर के मुताबिक आमतौर पर खटमलों को जानलेवा नहीं माना जाता है। हालांकि, काफी समय तक उनके असर में रहने से एनीमिया यानी खून की कमी हो सकती है। इससे जान जा सकती है। खटमल खून पीकर जिंदा रहते हैं, किसी जगह पर जितने ज्यादा खटमल होंगे उतना ज्यादा खून पीएंगे।